અમદાવાદ તા. ૧૨ : ખેલ મહાકુંભની વિવિધ રમતોની સ્પર્ધામાં ભાગ લેવા માટે ગુજરાતભરના ૪૨લાખ ખેલાડીઓએ રજીસ્ટ્રેશન કરાવ્યું છે. શાળા - ગ્રામ્ય કક્ષાએ ૧૮મી સપ્ટેમ્બરથી સ્પર્ધાઓનો શુભારંભ થશે. જ્યારે રાજ્યકક્ષાની સ્પર્ધાઓ ૧લી ડિસેમ્બરથી શરૂ થઇને એક મહિનો સુધી ચાલશે. જેમાં કુલ ૩૪ રમતોનો સમાવેશ કરાયો છે. ગાંધીનગર ખાતે ખેલ મહાકુંભના આયોજન માટે રાજ્ય કક્ષાના માન્ય એસોસિએશન સાથે રમત-ગમતના મંત્રીની બેઠક યોજાઇ હતી. જેમાં મંત્રી ઇશ્વરસિંહ પટેલે જણાવ્યું હતું કે, બાળકો - યુવાઓ અને વિદ્યાર્થીઓની સુષુપ્ત શકિતઓનું બહાર લાવવા સરકાર કટિબધ્ધ છે. આ વર્ષના ખેલ મહાકુંભના ખેલાડીઓને સરકાર દ્વારા પ્રોત્સાહન અપાશે.